নাশকতা রুখতে কলকাতা মেট্রোতে এবার এআই নজরদারি ব্যবস্থা

কলকাতা: দিল্লির (Delhi) মেট্রো স্টেশনের বাইরে গাড়িবোমা বিস্ফোরণে ১৫ জন নিরীহ মানুষের মৃত্যুর ঘটনার পর নিরাপত্তা নিয়ে নড়েচড়ে বসেছে কলকাতা মেট্রো (Kolkata metro)। নাশকতা ঠেকাতে ও স্টেশন এলাকার নজরদারি বাড়াতে এবার কৃত্রিম বুদ্ধিমত্তা (AI) প্রযুক্তি ব্যবহারের সিদ্ধান্ত নিয়েছে মেট্রো কর্তৃপক্ষ। বৃহস্পতিবার দীর্ঘ বৈঠকের পর এই সিদ্ধান্ত ঘোষণা করা হয়।

কর্তৃপক্ষ জানিয়েছে, এআই-চালিত অত্যাধুনিক ক্যামেরা মেট্রো স্টেশনের বাইরে ও ভিতরে বসানো হবে। সন্দেহজনক ব্যক্তি, বস্তু বা গাড়ির গতিবিধি, অবৈধ প্রবেশ—সবকিছুই এই প্রযুক্তি খুব দ্রুত শনাক্ত করতে পারবে।

আরও পড়ুন: শনিবার চালু হচ্ছে পার্পল লাইনের মেট্রো পরিষেবা

প্রচলিত স্ক্যানার বা নজরদারির ফাঁক গলে যা আগে চোখ এড়িয়ে যেত, নতুন ক্যামেরাগুলি তা আর এড়াতে দেবে না। এমনকি কেউ মেট্রো লাইনে ঝাঁপ দিতে উদ্যত হলে তারও আগাম সংকেত পৌঁছে যাবে কন্ট্রোলরুমে, ফলে দ্রুত প্রতিরোধমূলক ব্যবস্থা নেওয়া সম্ভব হবে।

মেট্রো সূত্রে দাবি, এআই প্রযুক্তির মাধ্যমে ২৪ ঘণ্টা স্টেশন সংলগ্ন এলাকার ওপর নজরদারি অনেক বেশি সক্রিয় ও ফলপ্রসূ হবে। যদিও এই ক্যামেরা বসানোর প্রক্রিয়া কবে শুরু হবে বা কবে থেকে পুরো ব্যবস্থা চালু হবে, সে বিষয়ে এখনো আনুষ্ঠানিকভাবে কিছু জানায়নি কর্তৃপক্ষ।